和東坡惠州梅花三疊  其一
作者：方一夔
朝代：宋

paragraphs: 子真換骨三家村，青帝東臯來醉魂。
夜深更遣明月洗，瘴氛吹散南海昏。
仙宮么鳳挽不住，自要寂寞留故園。
便教凍餓死亦足，冷面不作雞肉溫。
烟痕半空照寒水，露臉猶泫迎晨暾。
游蜂底處得消息，不計春色關重門。
先生對花韻清苦，短偈衮衮翻千言。
花神嗔我太漏泄，罰以太白傾殘樽。